Tal com el seu nom indica aquesta església formava part d'un conjunt major on s'acollien vells i malalts, annex al monestir. La seva construcció es deu a l'abat Ponç de Monells i fou consagrada el 2 de novembre de 1164 amb la dotació de dos masos, un de Prats i l'altre de Malatosca. La seva façana fou renovada l'any 1357 degut a la construcció d'un campanar d'espadanya. El 1428 fou força afectada pels terratrèmols, a conseqüència del qual fou objecte de diverses restauracions. El 1498 fou tancada la porta que donava directament a la infermeria i oberta, al mateix temps, una altra que comunicava amb el carrer. L'església fou enrunada durant la Guerra Civil. Fa pocs anys es varen consolidar els fonaments.